b'\n_START_ARTICLE_\nGarabet Kumbetlian\n_START_SECTION_\nBiografie\n_START_PARAGRAPH_\n\xc3\x8entr-o lucrare despre holocaustul armenilor, Garabet K\xc3\xbcmbetlian explica cum s-a schimbat numele armenilor refugia\xc8\x9bi din Turcia. Familia sa patern\xc4\x83 provine din peninsula turceasc\xc4\x83 Konya, familie \xc3\xaen care p\xc4\x83rin\xc8\x9bii vorbeau \xc3\xaentre ei rom\xc3\xa2na, cu bunicii paterni, turca, \xc8\x99i c\xc3\xa2nd tat\xc4\x83l s\xc4\x83u se \xc3\xaent\xc3\xa2lnea cu prietenii \xc3\xaen ora\xc8\x99, discutau \xc3\xaentre ei \xc3\xaen armean\xc4\x83._NEWLINE_\xe2\x80\x9e P\xc4\x83r\xc4\x83sind Turcia, armenii \xc3\xaenlocuiau \xc3\xaen numele lor de familie sufixul turcesc \xc2\xaboglu\xc2\xbb cu echivalentul armenesc \xc2\xabian\xc2\xbb, care are aproximativ aceea\xc8\x99i semnifica\xc8\x9bie \xc8\x99i care s-ar traduce \xc3\xaen limba rom\xc3\xa2n\xc4\x83 cu \xc2\xabalde\xc2\xbb. Spre exemplu, numele de K\xc3\xbcmbetlian vine de la K\xc3\xbcmbet, care \xc3\xaenseamn\xc4\x83 \xc2\xabmovil\xc4\x83\xc2\xbb sau \xc2\xabdeal\xc2\xbb \xc3\xaen limba turc\xc4\x83. \xc3\x8en Turcia, numele nostru era K\xc3\xbcmbetlioglu, av\xc3\xa2nd particula \xc2\xabli\xc2\xbb care are semnifica\xc8\x9bia rom\xc3\xa2nescului \xc2\xabde la\xc2\xbb \xc8\x99i sufixul \xc2\xaboglu\xc2\xbb care se traduce prin \xc2\xabfiul lui\xc2\xbb. Adic\xc4\x83 \xc2\xabfiul celui de la deal\xc2\xbb. Plec\xc3\xa2nd din Turcia, numele nostru a devenit K\xc3\xbcmbetlian. Mul\xc8\x9bi armeni \xc8\x99i-au schimbat \xc8\x99i r\xc4\x83d\xc4\x83cina turc\xc4\x83 a numelui, cu cea echivalent\xc4\x83 armean\xc4\x83, ca \xc3\xaen cazul celor din familia Altunoglu (fiul aurarului sau al bijutierului), \xc3\xaenlocuind turcescul \xc2\xabaltun\xc2\xbb, care \xc3\xaenseamn\xc4\x83 \xe2\x80\x9eaur\xc2\xbb, cu echivalentul armean \xc2\xabvosghi\xc2\xbb, devenind astfel Vosganian \xe2\x80\x9d_NEWLINE_\xe2\x80\x94 Garabet K\xc3\xbcmbetlian,  Adev\xc4\x83rul, 3 ianuarie 2018_NEWLINE_Garabet K\xc3\xbcmbetlian a  urmat cursul primar la Constan\xc8\x9ba: clasa I-a la \xc8\x98coala German\xc4\x83 \xc8\x99i ceilal\xc8\x9bi trei ani la \xc8\x98coala nr.5. Termin\xc4\x83, \xc3\xaen 1950, cursurile gimnaziale de la Liceul Brukenthal din Sibiu, cu diplom\xc4\x83 de merit Diplom f\xc3\xbcr Verdienste \xc8\x99i, \xc3\xaen 1954, termin\xc4\x83 Colegiul Na\xc8\x9bional Mircea cel B\xc4\x83tr\xc3\xa2n din Constan\xc8\x9ba._NEWLINE_A urmat Institutul Politehnic Bucure\xc8\x99ti, ob\xc8\x9bin\xc3\xa2nd \xc3\xaen 1959 diploma de inginer \xc3\xaen specialitatea ma\xc8\x99ini termice._NEWLINE_S-a pensionat \xc3\xaen anul 2006.\n_START_SECTION_\nCariera didactic\xc4\x83\n_START_PARAGRAPH_\n\xc3\x8en paralel cu activitatea profesional\xc4\x83, \xc3\xaencepe s\xc4\x83 desf\xc4\x83\xc8\x99oare activitate didactic\xc4\x83 \xc3\xaen calitate de asistent \xc3\xaen cadrul catedrei de fizic\xc4\x83 a Institutului Pedagogic Constan\xc8\x9ba (1964-1968).  Ulterior a fost numit profesor \xc8\x99i primul director al Liceului Energetic Constan\xc8\x9ba (1966-1972), ast\xc4\x83zi Colegiul Tehnic Energetic, \xc8\x99ef de lucr\xc4\x83ri (1972-1976), conferen\xc8\x9biar (1976-1990) \xc8\x99i profesor universitar (1990-2006) la Institutul de Marin\xc7\x8e din Constan\xc8\x9ba._NEWLINE_A fost \xc8\x99eful catedrei de Inginerie Mecanic\xc7\x8e Naval\xc7\x8e (1990-2004), membru \xc3\xaen Consiliul Facult\xc4\x83\xc8\x9bii de Electromecanic\xc4\x83 Naval\xc4\x83 \xc8\x99i \xc3\xaen Senatul Universit\xc4\x83\xc8\x9bii,  director al Centrului de Cercetare \xc3\xaen Inginerie Mecanic\xc7\x8e Naval\xc7\x8e al Universit\xc4\x83\xc8\x9bii Maritime (2002-2006). De asemenea, a fost profesor asociat la Facultatea de Construc\xc8\x9bii a Universit\xc4\x83\xc8\x9bii \xe2\x80\x9eOvidius\xe2\x80\x9d din Constan\xc8\x9ba (1992-2006)._NEWLINE_\xc3\x8en cariera sa didactic\xc4\x83, a predat cursuri de mecanic\xc7\x8e, rezisten\xc8\x9ba materialelor \xc8\x99i teoria elasticit\xc4\x83\xc8\x9bii. \xc3\x8entre anii 1987 \xc8\x99i 2013 a fost de mai multe ori referent \xc3\xaen comisiile organizate \xc3\xaen majoritatea Universit\xc4\x83\xc8\x9bilor din \xc8\x9bar\xc4\x83, pentru acordarea titlului \xc8\x99tiin\xc8\x9bific de doctor-inginer, \xc8\x99i conduc\xc4\x83tor de doctorate \xc3\xaen Inginerie Mecanic\xc7\x8e, \xc3\xaen cadrul Universit\xc4\x83\xc8\x9bii Ovidius \xc8\x99i al Universit\xc4\x83\xc8\x9bii Maritime din Constan\xc8\x9ba (1999-2010). \xc3\x8en anii 2002-2003 a fost membru \xc3\xaen comisiile celor dou\xc4\x83 Universit\xc4\x83\xc8\x9bi, pentru acordarea titlului \xc8\x99tiin\xc8\x9bific de Doctor Honoris Causa.\n_START_SECTION_\nBrevete\n_START_PARAGRAPH_\nInginerul K\xc3\xbcmbetlian a efectuat studii \xc8\x99i analize experimentale, prin m\xc4\x83sur\xc4\x83ri tensometrice \xc8\x99i fotoelasticitate, pe nave, bazine de \xc3\xaencerc\xc4\x83ri, standuri pentru \xc3\xaencercarea vinciurilor navale, rezervoare \xc8\x99i recipien\xc8\x9bi, torpile \xc8\x99i tunuri, etc. Aceast\xc4\x83 activitate de cercetare \xc8\x99tiin\xc8\x9bific\xc4\x83 a avut ca rezultat un num\xc4\x83r de 27 de inova\xc8\x9bii. Printre altele, a ob\xc8\x9binut Locul I \xc3\xaen cadrul primului salon de inven\xc8\x9bii-inova\xc8\x9bii pe jude\xc8\x9bul Constan\xc8\x9ba \xc8\x99i Premiul II pe Comandamentul Marinei Militare (1989).'